শেরশাবাদিয়া বাংলা

শেরশাবাদিয়া বাংলা বা মালদাইয়া বাংলা হলো বাংলা ভাষার বরেন্দ্রী বাংলা উপভাষার একটি আঞ্চলিক কথ্যরূপ। এই উপভাষাটি ভারতের পশ্চিমবঙ্গ রাজ্যের মালদহ, মুর্শিদাবাদ, উত্তর দিনাজপুর ও বাংলাদেশের চাঁপাইনবাবগঞ্জ জেলার একটি কথ্য বাংলা।

 ভৌগোলিক বিস্তার 
শেরশাবাদিয়া-বাংলাভাষী বাঙালিরা মূলত পশ্চিমবঙ্গ এবং বিহারের সীমান্তবর্তী জেলাগুলোতে বসবাস করে। এই অঞ্চলগুলো হল পশ্চিমবঙ্গ রাজ্যের মালদা, মুর্শিদাবাদের জঙ্গিপুর মহকুমা, উত্তর দিনাজপুরের ইসলামপুর মহকুমা এবং পার্শ্ববর্তী বিহার রাজ্যের কাটিহার ও কিসানগঞ্জ সংলগ্ন কিছু এলাকা। এছাড়া মালদা-মুর্শিদাবাদ সংলগ্ন ঝাড়খণ্ড রাজ্যের পাকুড় ও সাহেবগঞ্জ জেলার রাজমহল মহকুমার বাঙালিদের মাঝেও এই উপভাষাটি প্রচলিত। এটি বাংলাদেশের চাঁপাইনবাবগঞ্জ জেলায় প্রচলিত প্রধান উপভাষা।

 বর্তমান স্থিতি 

এই উপভাষাটি বড়ো একটা ভৌগোলিক এলাকার মানুষের কথ্য বাংলা উপভাষা হলেও অন্যান্য উপভাষাগুলোর মতোই ধীরে ধীরে এটির প্রচলন কমে যাচ্ছে। আধুনিক প্রজন্মের শিক্ষিত যুবকদের মধ্যে মান্য বাংলা ভাষার ব্যবহার দিন দিন বাড়ছে, ফলে এটি ক্রমশ অপ্রচলিত হয়ে পড়ছে। যদিও খুব সম্প্রতি নতুন প্রজন্মের কিছু সংখ্যক শিক্ষিত যুবকদের উদ্যোগে সামাজিক মাধ্যমে এই উপভাষার ব্যবহার ও সাহিত্য চর্চা বেড়েছে।
 বৈশিষ্ট্য  
শেরশাহবাদিয়া বা মালদাইয়া বাংলায় প্রমিত বাংলা এবং অন্যান্য বরেন্দ্রী বাংলা উপভাষাগুলোর মতোই একই রকম উপভাষিক বৈশিষ্ট্য পরিলক্ষিত হয়। এই উপভাষায় একটি সুমিষ্ট সুর রয়েছে। এছাড়াও এটি বাংলার অন্যতম একটি জনপ্রিয় উপভাষা। 

রাঢ়ী উপভাষার মতোই শেরশাবাদিয়া বা মালদাইয়া বাংলার সর্বপ্রধান বৈশিষ্ট্য অভিশ্রুতি। যেমন-
 আজি > অ্যাজ, করিয়া > কর‍্যা, উঠিয়া > উঠ্যা ইত্যাদি হল অভিশ্রুতি জনিত পরিবর্তন। অন্যদিকে বঙ্গালীতে অপিনিহিতির ব্যবহার দেখা যায় যেমন - আইজ, কইর‍্যা, উইঠ্যা ইত্যাদি।
 চন্দ্রবিন্দুর উচ্চারণ রাঢ়ী বাংলার মতোই মালদাইয়া বাংলায় খুবই স্পষ্ট, যেমন — পঞ্চ→পাঁচ, বন্ধ→বাঁধ, পুস্তক→পুথি→পুঁথি, ইত্যাদি।
 রাঢ়ী বাংলার মতোই উত্তম পুরুষের অতীতকালের ক্রিয়াপদে ‘নু’ ব্যবহৃত হয়, যেমন — করনু, গেনু, খ্যানু ইত্যাদি।
 অন্যান্য বরেন্দ্রী বাংলা উপভাষাগুলোর মতোই এই উপভাষাতেও ‘এ’-কে ‘অ্যা‘ এর মতো উচ্চারণ দেখা যায়।
 যেমন — কর‍্যাছি (করেছি), অ্যাস্যাছি (এসেছি), চল্যা (চলে) ইত্যাদি।
 রাঢ়ীর মতোই কিছু ক্ষেত্রে শব্দে ব্যবহৃত ‘ন’-কে ‘ল’ রূপে উচ্চারণ লক্ষ্য করা যায়।
 যেমন — লদ্দী (নদী), লতুন (নতুন) ইত্যাদি।
 পশ্চিম রাঢ়ীয় উপভাষার মতো কর্তৃকারকের বহুবচনে ‘গুলা’ বিভক্তির প্রয়োগ।
 যেমন — গাছগুলা, পাখিগুলা ইত্যাদি। 
 মালদাইয়া বাংলায় সবসময় ‘শ’ ও ‘ষ’-এর উচ্চারণ আইপিএ ʃ-এর মতো হয়।
 অধিকরণ কারকে ‘এ’ ও ‘তে’ বিভক্তির ব্যবহার লক্ষ্য করা যায়। যেমন — ঘরে যাও; বাড়িতে অ্যাসো।
 রাঢ়ী বাংলার মতোই ভবিষ্যত কালের উত্তম পুরুষের ক্রিয়াপদে ‘বো’ বিভক্তি হয়। যথাঃ করবো, খাবো, যাবো ইত্যাদি। অন্যদিকে বঙ্গালী উপভাষায় ‘মু’ বিভক্তি হয় যেমন: করমু, খামু ইত্যাদি।
 রাঢ়ী বাংলার মতোই ঘটমান বর্তমান কালের উত্তম পুরুষের ক্রিয়ার শেষে ‘ছি’ বিভক্তি হয়। যথাঃ করছি, অ্যাসছি ইত্যাদি। বিপরীতে পূর্বাঞ্চলীয় বাংলায় ‘তাছি’ বিভক্তি হয়। যেমন: করতাছি, আইতাছি ইত্যাদি।SK Chatterji, The Origin and Development of the Bengali Language, Calcutta University, Calcutta, 1926; CP Masica, The Indo-Aryan Languages, Cambridge University Press, Cambridge, 1991.

 শব্দভাণ্ডার 

শেরশাবাদিয়া বাংলা বাংলা ভাষারই  
একটি আঞ্চলিক রূপভেদ। বাংলার অন্যান্য উপভাষাগুলোর মতোই এই উপভাষার শব্দভাণ্ডারে স্থানভেদে বিভিন্ন শব্দের অপভ্রংশ উচ্চারণ বিদ্যমান। এছাড়া পার্শ্ববর্তী বিহারী ভাষার শব্দের প্রভাবও লক্ষ্য করা যায়। এই উপভাষায় বহুল প্রচলিত কিছু শব্দ হলো:

হামি- আমি, হামার- আমার, হামরা- আমরা, হামারঘে- আমাদের, উ- ও, অর- ওর, অরা- ওরা, অরঘে- ওদের, তোরঘে- তোদের, তোমারঘে- তোমাদের।

অ্যাজ- আজ, অ্যাঙ্গনা- আঙিনা, অ্যাখান- একখানা, ওসরা- উঠান, কপাট/দুয়ার- দরজা, আখা/চুল্হা- চুলা/উনুন, আচাক্কা- আচমকা/হঠাৎ, আঞ্ঝাট্টা- আন্দাজে, ইন্দারা/কুহাঁ- ইঁদারা/কুয়া, কম্মর/মাঁজা- কোমর/মাজা, কবিতর- কবুতর/পায়রা, কাইয়্যা- কাক, কাঞ্জুস- কৃপণ, কান্ধা/পাটাল- কিনারা/পাড়, কেহু- কেউ, কুণ্ঠে- কোথায়, কেনে/কী গোনে- কেনো/কী জন্য, ক্যাল- কাল, কোনাগুজরা- ঘরকুনো, কর‍্যা- করে, ক্যাইচ্যা- কাস্তে, ক্যাউচা- কেঁচো, ক্যাজিয়া- কাজিয়া/ঝগড়া, ক্যাল্ল্যাই- কেন্নো, খাট্টা- টক, খাদ্দোল- গভীর, খাম্বা- স্তম্ভ, খিঁচ্চা/জালি- কচি, খোরা- বাটি, গোঢ়্যা- ডোবা, গোহিল- গোয়ালঘর,  গড়ান- ঢাল, গতর- গা/দেহ, গহাম- গম, বুতাম- বোতাম, গুষ্টি- বংশ, গুট্ঠি- আঁটি, ঘাঁটা/সরান- রাস্তাঘাট/সরনী, ঘিনাহা- নোংরা, ঘিন্না- ঘেন্না, ঘ্যান- দুর্গন্ধ, চিকনা- পরিষ্কার, চ্যাংড়া- যুবক, চ্যাতন- চেতনা, চ্যাল- চাল, ছিল্কা- খোসা, ছূট্টি- সজিনা, ছেঁচকি- খুন্তি, ছ্যাহ্যা- ছায়া, জায়োঁই- জামাই, জাফত- নিমন্ত্রণ, টামাটুল/বিলাতি- টমেটো, টুঁটি- গলা, ট্যাং- পা/ঠ্যাং, ঠ্যাউনা- হাঁটু, ডেরেন/লালি- নালা, পিন্হ্যান- পোশাক, ড্যাড়মা/মোটাহুঁশ- কাণ্ডজ্ঞানহীন, ড্যাল- ডাল, ড্যাহুর- প্রায়, ঢাকুন- ঢাকনা, তুরুন্ত- জলদি, তোঁতড়া- তোতলা, ত্যালকাট্টা- আরশোলা, ত্যাল- তেল, থালি- থালা, থুতনি- চিবুক, দিরম- দেরি, দুপ্পহার- দুপুর, ধলো- সাদা, ধাদস- বোধবুদ্ধি, ধাপি- ধাপ/সিঁড়ি, নাড্ঢা- ন্যাড়্যা, নিন- ঘুম, নাইখো- নেই(কো), ন্যাংটা- উলঙ্গ, পঁহাত- প্রভাত/সকাল, পসোন- পছন্দ, পাঁন্জরে- পাশে, প্যাইট- শ্রমিক, পাত- পাতা, পিপিয়্যা- পেঁপে, পোখর- পুকুর, বতক- হাঁস, বল- বলদ, বহর‍্যা- বয়রা/বধির, বহু- বউ, বাঢ়ুন- ঝাড়ু, বিচ্চি- বীজ, বিল্যাই- বিড়াল, বেহুদ্দা- বদমাশ, বিহ্যা- বিয়ে, ব্যাটা- ছেলে, বেটি- মেয়ে, ব্যাগোইর- ছাড়া, ব্যারাম- অসুখ, ব্যায়গুন- বেগুন, ভক কর‍্যা- জলদি করে, ভানি- ভাবি, ভুঁটি- ভুঁড়ি, ভুঁই- জমি, ভুঁষ- মহিষ, ভোক- খিদে, মাঁজা- কোমর, মিট্ঠা- মিষ্টি, ম্যাঁইয়া- স্ত্রী, ম্যাল্ল্যাই- অনেক, যেনে- যেনো, রৈইদ- রোদ, লক কর‍্যা- চুপিচুপি,  লোদ্দী- নদী, লয়্যা/লতুন- নয়া/নতুন, লসুন- রসুন, লা- ডিঙি নৌকা, লাঢ়ি- নাড়ি, লাথ- লাথি, লাপিত- নাপিত, লাহারি- নাস্তাপানি, লাভি- নাভি, লিখাট্টু- নিষ্কর্মা, লিচ্ছাক্কা- কেবলমাত্র, লিয়্যা- নিয়ে, লুল্হা- খোড়া, ল্যাগ্যা- জন্য, সভ্যাই- সবাই, সালুন- তরকারি, সোঁতে- সাথে, হলে- আস্তে, হাঁকাবাকি- তাড়াতাড়ি, হাড্ডি- হাড়, হ্যাণ্ঠা- ঠেটা/একগুঁয়ে 

• বিশেষ কিছু ক্রিয়াসমূহ

কহা- বলা, ঢুড়্যা- খোঁজা, লাড়া- নাড়া, লাচা- নাচা, গাহা- গাওয়া, লাহা- নাওয়া, বান্হা/বান্ধা- বাঁধা (বেঁধে দেওয়া), রান্হা/রান্ধা- রাঁধা (রান্না করা), পিন্হা/পিন্ধা- পরা (পরিধান করা), সান্হা/সান্ধা- ঢোকা (সেঁধিয়ে যাওয়া)।

খাঁড়িয়্যা থাকা- দাঁড়িয়ে থাকা, খ্যাস্ত্যা যাওয়া/ অ্যাল্যা যাওয়া- ক্লান্ত হয়ে পড়া, খ্যাঙ্গ্যা যাওয়া- কমে যাওয়া, ঘিনিয়ে রাখা- অপরিচ্ছন্ন রাখা, টেস করা- পরখ করা, ধপ, পড়া/কুদা- লাফ দেওয়া, পিন মারা- উস্কে দেওয়া, ব্যাঁড় দেওয়া- চাগিয়ে, ভকভক করা- বকবক করা, লক কর‍্যা থাকা- চুপ করে থাকা, লিঝিয়্যা দেখা- পর্যবেক্ষণ করা, শুত্যা থাকা- শুয়ে থাকা, নিন যাওয়া- ঘুমিয়ে পড়া, সিঝানো- সিদ্ধ করা, হাল বাহা- জমি কর্ষণ করা, হ্যালা- সাঁতার কাটা, ফুর্তি আয়- জলদি আয়।

গেলছিল- গিয়েছিল, চ্যাহ্যাছি- চেয়েছি, প্যাঠালছি- পাঠিয়েছি, অ্যাসছি- আসছি, য্যাচ্ছি- যাচ্ছি, করতোক- করতো, কহিতোক- বলতো, খ্যাতোক- খেতো

 নমুনা বাক্যসমূহ এবং তুলনা 

 শেরশাবাদিয়া বাংলা  মান্য বাংলা  বঙ্গালী বাংলা তোমারঘে বাড়ি কুণ্ঠে জী?  তোমাদের বাড়ি কোথায় (গো)?  তোমাগো/তোমগোর বাড়ি কই/কোনহানে? হামারঘে/হাঁরঘে বাড়ি জঙ্গিপুর জী, কেনে শোধ্যাইছো/পুছ করছো?  আমাদের বাড়ি জঙ্গিপুর (গো), কেনো জিজ্ঞেস করছো?  আমাগো/আমগোর বাড়ি জঙ্গিপুর, ক্যান জিগাইতাছো? তোমাকে কহনু বাটিটা লিয়্যা অ্যাসো।  তোমাকে বললাম বাটিটা নিয়ে এসো।  তোমারে কইলাম বাটিডা লইয়া আইসো। হামরা/হাঁরা ছুটুব্যালায় কত্ত লুক্কাচুন্নি খেলতুং!  আমরা ছোটবেলায় কত লুকোচুরি খেলতাম!  আমরা ছুটুবেলায় কত্ত লুকাচুন্নি খেলতাম! হামি গেল পরশুদিন কোলকাত্তা গিয়্যাছিনু/গেলছিনু।  আমি গত পরশুদিন কলকাতা গিয়েছিলাম।  আমি গেল পরশুদিন কৈলকাত্তা গেছিলাম। তোরা এত্তটি লেচু খ্যায়্যা লিয়্যাছিস!  তোরা এতটা লিচু খেয়ে নিয়েছিস!  তরা এত্তগুলি লেচু খাইয়া ফালাইছোস!  তুই ক্যাল পঁহাতে (প্রভাতে) বাগান থ্যাক্যা আম লিয়্যা আসবি।  তুই কাল সকালে বাগান থেকে আম নিয়ে আসবি।  তুই কাল হক্কালে/বিয়ানে বাগান থেইক্কা আম লইয়া আইবি। হামি লদ্দীর দিকে গেলছিনু, বাজারে য্যাই নি খো।  আমি নদীর দিকে গিয়েছিলাম, বাজারে যাই নি (কো)।  আমি নদীর দিকে গেছিলাম বাজারে যাই নাই কা।  অ্যা জি, হামার/হাঁর ভ্যাইয়ের বিহাতে তোমারঘে জাফত রহিলো।  (ও গো,) আমার ভাইয়ের বিয়েতে তোমাদের নিমন্ত্রণ রইলো।  আমার ভাইয়ের বিয়াতে তোমাগো নিমন্তন রইলো। আপনারা ম্যাল্যাই পঢ়াশুনা জানা মানুষ, ভ্যাব্যা দ্যাখেন।  আপনারা অনেক পড়াশোনা জানা মানুষ, ভেবে দেখেন।  আপনেরা ম্যালা ল্যাখাপড়া জানা মানুষ, ভাইবা দ্যাহেন। হামি আগিই মাফ চাহাছি ছোট মুখে বড় কথা কহার ল্যাগ্যা।  আমি আগেই মাফ চাইছি ছোট মুখে বড় কথা বলার জন্য।  আমি আগেই মাফ চাইতাছি ছুটো মুখে বড় কথা কওয়ার লাইগ্যা। এখন আর কেহু চুল্হাতে রান্ধে না, সভ্যাই গ্যাস লিচ্ছে।  এখন আর কেউ চুলাতে/উনুনে রাঁধে না, সবাই গ্যাস নিচ্ছে।  অহন আর কেউ চুলায় রান্ধে না হগলে/ব্যাবাকে গ্যাস লইতাছে। অর বহিন হেলতে জানে না, স্যাই ল্যাগ্যা গোঢ়্যাতে লাহে(নাহে) না।  ওর বোন সাঁতার জানে না, তার জন্য পুকুরে স্নান করে না।  অর বইন হাতার জানে না, হেই লেইগ্যা পুকুরে সান করে না।

 সাহিত্য ও সংস্কৃতি 
শেরশাবাদিয়া উপভাষা হল বাংলার ভাষার বরেন্দ্রী উপভাষার একটি খণ্ড-উপভাষা। বাংলার অন্য সকল উপভাষার মতোই শেরশাবাদিয়া বাঙালিদের কথ্য উপভাষার একটা নিজস্বতা রয়েছে। যার কারণে সাহিত্যের বাংলা থেকে কিছুটা আলাদা এই উপভাষা। এই উপভাষায় সাহিত্য-সংস্কৃতি খুব একটা রচিত হয়নি; তবে নতুন প্রজন্মের কিছু যুবকদের মধ্যে এই উপভাষায় সাহিত্য চর্চার প্রবণতা লক্ষ্য করা যাচ্ছে।

সাহিত্য-সংস্কৃতি অপ্রতুল হলেও তাদের লোকসংস্কৃতির অংশ হিসাবে বিশেষ ধরনের গীত ও ফস্টি প্রচলিত আছে, যদিও সেগুলো বর্তমানে প্রায় বিলুপ্ত হতে চলেছে।

• শেরশাবাদিয়া বাংলা গীত 

বিয়ে উপলক্ষে গাওয়া বিশেষ ধরনের গান বা গীতি, যা মহিলারা কোরাস আকারে আবৃত্তি করেন। এসব গানের রচনাশৈলী খুবই অনন্য এবং আকর্ষণীয়। বৈবাহিক জীবনের নানা দিক এই সমস্ত গানের মাধ্যমে ফুটিয়ে তোলা হয়। উদাহরণ স্বরূপ:

কাঁখে কলস কর‍্যা বেহুলা...

অ্যাঙনা ঝুম ঝুম জোড় কবিতর বাজে...

নওদাপাড়ার ছোড়াগ্যালা সভ্যাই (সবাই) কুকুর...

আয়তো সহি (সই) খেলতে যাবো কদম বাগানে...

হামার মনটা সরে না গে মা সসুরের সঙ্গে য্যাইতে...

• শেরশাবাদিয়া বাংলা ফস্টি

জীবনের মূল্যবান নীতির উপর ভিত্তি করে প্রচলিত প্রবাদ বা প্রবচন, যা সাম্প্রতিক অতীতে সমাজের সব স্তরের মানুষের মধ্যে প্রচলিত ছিল। বয়স্ক লোকেরা এখনও স্থান কাল পাত্র বিবেচনা করে এগুলি ব্যবহার করে। উদাহরণ স্বরূপ:

প্যাইট, ফের আঁচার! (একে তো মজুর তার ওপর আবার আচারের বাসনা)

অ্যাঁড়্যার মরণ বাঁশতলায়।

চোরের মন পুলিশ পুলিশ।

তোমার বেলায় রস, হামার বেলায় তাড়ি।

লাজ নাই হায়ালিয়াকে,
লাজ নাই যায়ালিয়াকে।

এমন জায়গায় বাঁধো ঘর,
কেহু আপন কেহু পর।

কয়লার ইল্লত যায় না ধুইল্যা,
মানুষের খাসলত যায় না মইরল্যা।

আসরে ঘশর মশর মাগ্রিবে ঢিল,
এশারে খাওন দাওন ফজরে নিন।

 আরও দেখুন 
• খোট্টা ভাষা

• শেরশাবাদিয়া জনগোষ্ঠী

 তথ্যসূত্র 

বিষয়শ্রেণী:বাংলা উপভাষা